19 April: Jesus het opgestaan!. - Jan van der Watt - www.bybelkennis.co.za
by Mitch Kalp · Published 19/04/2017 · Updated 28/03/2017
Luk 24:1-27 (fokus 24:1-12)
Mense wat sê Jesus het nie opgestaan nie, probeer sê dat die dissipels nie geweet het wat hulle gesien het nie. Hulle het 'n leë graf gesien wat eintlik vol was; ja, hulle het gestaan en hallusineer. Meer nog, hulle het in 'n fantasiewêreld begin om van 'n leë graf te droom. En toe verander hulle sommer hulle drome in 'n godsdiens wat die wêreld omgekeer het. Een ding is egter seker – die dissipels sou van hulle kant af vir sulke bewerings gelag het. Hulle wéét wat hulle gesien het.
Die feit is: Jesus se graf was leeg en honderde mense het Hom daarna lewend sien rondloop. Hy het selfs saam met sy dissipels geëet en met hulle gesels. Hierdie ervarings, waarvan die dissipels so oor en oor vertel, was vir hulle eg, so eg dat dit hulle lewens heeltemal verander het en hulle selfs bereid was om te sterf vir wat hulle gesien het.
Mense wat dit ontken het darem baie om te bewys – hulle argumente dat die dissipels in die verkeerde graf gaan kyk of die storie sommer opgemaak het, of dalk gedroom of gehallusineer het, is maar moeilik bewysbaar.
Ek is doodseker dat die vroeë Christene skeef sou opkyk as hulle die besware van die twyfelaars gehoor het. Immers, sou hulle hulle lewens vir stories en hallusinasies op die spel geplaas het? Sou hulle hulle hele godsdiens op leuens gebou het, terwyl hulle vas geglo het dat die Here leuens straf? Alles behalwe.